MOKANDA NA PAULO EKOMELAKI YE
Ngai Paulo, moombo na Njambe, natiami Ntoma na Yesu Masiya ete Bapɔnami na Njambe bándima, mpe báyeba makambo-na-sɔlɔ makoki na bijaleli na bato na Njambe, 2 majali mpe na elikia na bomɔi na seko. Njambe, oyo akobukaka lokuta te, atikaki elaka na bomɔi yango liboso na ebandeli na bikeke; 3 nde atalisi Liloba na ye polele na elaka na ye mpenja kati na bisakweli bipesamaki na mabɔkɔ na ngai mpenja, pelamɔkɔ ekanaki Njambe Mobikisi na biso. 4 Mbɔte na ngai na yɔ Tito, mwana na ngai mpenja na njela na kondima na biso na yɔ. Ngɔlu, na kimia, kouta na Njambe Tata mpe na Masiya Yesu Mobikisi na biso éjala na yɔ.
5 Natikaki yɔ na Kelete na ntina oyo, ete óbɔngisa makambo matikalaki, mpe ótia Mikolo na mboka na mboka lokola ngai napesaki yɔ monɔkɔ. 6 Okotia moto bobele sɔkɔ ajuami na lofundo moke te, mobali na mwasi mɔkɔ, ye mpe na bana bandimi baoyo bafundami na makambo na kilikili te, batɔmbɔki mpe te. 7 Mpɔ ete ekoki ete Mokengeli ájala na lofundo sɔkɔ moke te, lokola kapita na ndako na Njambe, ájala moto na komisepelisa te, moto na kosilika nɔki te, momeli na masanga te, moswani te, moto na mombongo na nsɔni mpe te. 8 Kasi ájala monyangeli na bapaya, molingi na makambo malamu, mosembwi, moyengebeni, mopetwi, moto na kokanga motema; 9 ájala kosimba Maloba na sembo pelamɔkɔ esili ye kolakisama. Na ntina ete ákoka kosunga bamosusu na mateyo na ye malamu, mpe ájongisa monɔkɔ na bakotoli na monɔkɔ na ye.
10 Mpɔ ete bato mingi bajali batɔmbɔki, balobalobi mpe bajimbisi, mingi bajali bato bakatami ngenga. 11 Ekoki ete tókangisa bango minɔkɔ, mpɔ bakopengwisaka bato na ndako mibimba, kolakisa makambo makoki te, mpɔ na kojua litomba na nsɔni. 12 Moto mɔkɔ na bango mpenja, moto na mboka, mosakoli alobaki ete,
Bakelete bajali seko bato na lokuta, banyama mabe, bato pasasi na lokoso.
13 Litatoli yango ejali na sɔlɔ. Na ntina yango ópamelaka bango makasi, ete bákemba na kondima, básimbaka masapo na mpamba na Bayuda te, 14 na malako na bato baoyo bakobwakelaka makambo-na-sɔlɔ mokɔngɔ mpe te. 15 Bilɔkɔ yɔsɔ bijali mpetɔ na bato na mpetɔ; nde elɔkɔ te ejali mpetɔ na bango babebi mbindo mpe baboi kondima, kasi makanisi mpe masɔsɔli na bango mabebi mbindo. 16 Bakoyambolaka ete bayebi Njambe, nde na misala na bango bakoanganaka ye, bajali bato na pɔtɔpɔtɔ mpe na nkanja, bakobɔnga mpɔ na misala malamu sɔkɔ moke te.
Nde mpɔ na yɔ, ósolola makambo makoki na mateyo malamu. 2 Ete mibange mibali bájala bato na kokanga motema, bato na sembo na bojito, basembwi, bakembi na kondima, na bolingo, na mpiko. 3 Bobele bongo na mibange basi, bájala na bijaleli na kitɔkɔ, batɔngi te, bato na boombo na masanga mingi mpe te ; 4 bájala nde milakisi na makambo malamu ete bálakisa basi baleki bolenge ete bálingaka mibali na bango, na bana na bango, mpe bájala basembwi, bato na mpetɔ, 5 bato na kosalaka misala na ndako, bato malamu, batosi na mibali na bango mpenja, na ntina ete Maloba na Njambe mátukama te.
6 Bobele bongo ópesa toli na bilenge mibali ete bákanga mitema na makambo yɔsɔ ; 7 ómipesaka yɔ mɔkɔ mpe lokola elakiseli na misala malamu. Tika mateyo na yɔ májala na libebi te, nde na sembo na bojito, 8 mpe na monɔkɔ malamu moyebi kokweisama te; na ntina ete bayini na biso bámɔna nsɔni wana ejui bango likambo mɔkɔ mabe na koloba na ntina na biso te. 9 Ópesa toli na baombo ete bátosaka bankolo na bango mpenja na makambo yɔsɔ, bájala basepelisi, bákotolaka monɔkɔ te, 10 bámiyibelaka bilɔkɔ te, kasi bámɔnisaka bikokiseli malamu yɔsɔ ete mateyo na Njambe Mobikisi na biso mákumama na makambo yɔsɔ.
11 Mpɔ ete ngɔlu na Njambe, oyo ekobikisa, emɔnani na bato yɔsɔ, 12 ekolakisaka biso lokola bana ete tóboya makambo na kotiola Njambe, na mposa mabe na mokili, mpe tójala kati na ekeke oyo na bijaleli na kokanga motema, na kosembwa, na kosalela Njambe, 13 naino ejali biso kotalela elikia na esengɔ, yango Komɔnana na nkembɔ na Njambe na biso monene, Mobikisi Masiya Yesu. 14 Mpɔ amipesaki na mpɔ na biso ete ásikola biso na lofundo yɔsɔ mpe ámipetwela libota lijali elɔkɔ na ye mpenja, libota na mposa na misala malamu. 15 Ósololaka makambo oyo, ópesaka toli boye, ópamelaka, na kolaka mpenja. Tika moto te ápengɔlaka yɔ.
Ókanisela bango ete bámisɔkisa liboso na bato bajali na bokonji liboso na bango, bátosaka mikolo na bato, báselingwaka na misala malamu yɔsɔ. 2 Bátukaka moto te, báswanaka te, bájalaka na boboto, bátalisaka bato yɔsɔ bopɔlɔ mpenja. 3 Mpɔ ete ntango mosusu biso mpe tojalaki bilema, bato na nkanja, bajimbisami, baombo na mposa na esengɔ na njoto na mitindo mingi, bato na bijaleli na likunya, na bilulela, bato na koyinama mpe na koyinana. 4 Nde wana eyaki malamu na Njambe Mobikisi na biso komɔnana, na boboto na ye mboka na bato, 5 abikisaki biso na ntina na misala na boyengebene misala biso mpenja te kasi na mawa mayokelaki ye biso. Abikisaki biso bongo na njela na esukwelo na kobotama lisusu mpe na bojalisi na sika na Molimo Mosanto, 6 oyo asopelaki biso mingi mpɔ na Yesu Masiya Mobikisi na biso. Ejali bongo na ntina ete, 7 awa esili biso kolongisama mpɔ na ngɔlu na ye, tójala batuki na libula na bomɔi na seko pelamɔkɔ ejalaki biso na elikia.
8 Oyo likambo na sembo, mpe nalingi ete ólendisaka makambo oyo makasi, ete baoyo basili kondimela Njambe bákeba mpɔ na komipesa njoto na kosala misala malamu. Majali malamu yango mpenja, makopesaka mpe bato litomba. 9 Nde ópengwela ntembe na bolema, na bitangeli na mabota, na makaka, na koswana na ntina na Mibeko ; mpɔ ete majali na litomba te, majali mpe mpamba. 10 Sɔkɔ moto na kosala likaka ajali, pesa ye toli mbala mɔkɔ, na mbala mibale, na nsima tika ye, 11 mpɔ oyebi ete moto na motindo yango asili kopengwa, mpe amikweisi lokola moto na masumu.
12 Sɔkɔ nakotindela yɔ Alatema sɔkɔ Tukiki ntango nini, ótia motema makasi na koya mboka na ngai na Nikɔpɔli; mpɔ ete nasili kokata likambo na motema ete nakolekisa mikɔlɔ na malili wana. 13 Ótindisa Jena Molakisi-na-Mibeko, na Apolo, malembe-malembe ete elɔkɔ te éjangela bango. 14 Tika bato na biso báyekola komipesaka njoto na misala malamu mpɔ na kokokisa bisengeli na bango, ete bájanga kobota mbuma te.
15 Bato yɔsɔ awa na ngai batindeli yɔ mbɔte. Pesa mbɔte na bandimi yɔsɔ baninga na biso.
Ngɔlu éjala na bino yɔsɔ.
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn